Ivan Korčok

Ivan Korčok (* 4. apríl 1964, Banská Bystrica) je slovenský diplomat a politik. Od roku 2020 do 13. septembra 2022 bol ministrom zahraničných vecí SR. Predtým pôsobil ako veľvyslanec Slovenska v Spojených štátoch a štátny tajomník ministerstva zahraničných vecí a európskych záležitostí SR.

V marci 2020 bol ako nominant strany Sloboda a Solidarita navrhnutý na ministra zahraničných vecí a európskych záležitostí Slovenskej republiky, pričom do tejto funkcie bol vymenovaný 8. apríla 2020 prezidentkou Slovenskej republiky Zuzanou Čaputovou. 25. marca 2021 podal demisiu a jeho funkciou bol poverený minister obrany Jaroslav Naď. Vo vláde Eduarda Hegera sa opäť stal ministrom zahraničných vecí.

13. septembra 2022 bola prijatá jeho demisia prezidentkou Čaputovou, a v ten istý deň z ministerstva a z vlády odišiel. Nahradil ho Rastislav Káčer.

30. augusta 2023 oznámil svoju kandidatúru v prezidentských voľbách 2024.

Životopis 
Po absolvovaní ZDŠ Banská Bystrica a Gymnázia Bilíkova, Bratislava v rokoch 19831987 študoval na Obchodnej fakulte Ekonomickej univerzity v Bratislave a v rokoch 19911995 postgraduálne štúdium na Inštitúte medzinárodných vzťahov Univerzity Komenského v Bratislave.

Pôsobenie v diplomatickom zbore 
V roku 1992 začal pôsobiť na vtedajšom Ministerstve medzinárodných vzťahov SR , v rokoch 1993 až 1996 bol 2. tajomníkom veľvyslanca v nemeckom Bonne. V rokoch 1996 až 1997 bol hovorcom Ministerstva zahraničných vecí, v rokoch 1997 až 1998 pôsobil v Odbore analýz a plánovania. Na veľvyslanectve vo Švajčiarsku pôsobil v rokoch 1998 až 1999 ako radca a Chargé d’affaires. V rokoch 1999 až 2001 bol zástupcom slovenskej misie pri NATO. V rokoch 2001 až 2002 pôsobil opäť na Ministerstve zahraničných vecí, ako generálny riaditeľ Sekcie medzinárodných organizácií a bezpečnostnej politiky.

V rokoch 2002 až 2005 bol štátnym tajomníkom Ministerstva zahraničných vecí, zároveň 20022003 členom Európskeho konventu a v roku 2003 vedúcim delegácie pre prístupové rokovania do NATO. Ministrom zahraničných vecí bol vtedy Eduard Kukan.

Veľvyslanec Slovenska 
Ako veľvyslanec v Nemecku pôsobil v rokoch 2005 až 2009. Jeho predchodcom bol Ján Foltín (19982005) a nástupcom Igor Slobodník (20102015). Následne bol v rokoch 20092015 stálym predstaviteľom Slovenska pri Európskej únii. V rokoch 2015 až 2017 bol splnomocnenec vlády SR pre predsedníctvo SR v Rade EÚ, v rokoch 2016 až 2017 bol ako ministre délégué poverený zastupovať Slovensko pri vykonávaní predsedníctva v Rade Európskej únie. Od roku 2015 do augusta 2018 bol zároveň opäť štátnym tajomníkom na Ministerstve zahraničných vecí a európskych záležitostí. Ministrom bol Miroslav Lajčák, Korčok sa však do straníckej politiky SMERu nezapájal.

Za veľvyslanca v Spojených štátoch bol vymenovaný prezidentom Andrejom Kiskom 28. augusta 2018. 17. septembra Korčoka prijal americký prezident Donald Trump. Korčok sa stal siedmym veľvyslancom v Spojených štátoch, jeho predchodcom bol od roku 2012 Peter Kmec.

V októbri 2020 ako minister zahraničných vecí oznámil, že novým veľvyslancom sa stane Radovan Javorčík, doterajší veľvyslanec Slovenska pri NATO.

Minister zahraničných vecí 
Po parlamentných voľbách vo februári 2020 bol stranou SaS navrhnutý do funkcie ministra zahraničných vecí. Korčok sa nezúčastnil vymenovania vlády, po návrate z USA musel absolvovať 14 dní v povinnej karanténe kvôli pandémii ochorenia COVID-19.

Počas druhej koaličnej krízy volebného obdobia 20202024 sa postavil za stranu SaS, ktorá ho nominovala, a spolu s Máriou Kolíkovou, Richardom Sulíkom a Branislavom Gröhlingom podal demisiu, ktorú prezidentka Zuzana Čaputová prijala a na post ministra zahraničných vecí vymenovala Rastislava Káčera. Keďže Korčok nemal neuplatnený mandát v Národnej rade, nestal sa poslancom.

Kandidatúra za prezidenta 
Ivan Korčok v roku 2023 ešte pred rozhodnutím prezidentky Zuzany Čaputovej nekandidovať v prezidentských voľbách 2024 odmietol, že by kandidoval za prezidenta, ak by sa o úrad chcela pokúsiť Zuzana Čaputová opäť. Po tom, čo Zuzana Čaputová odmietla kandidatúru v nadchádzajúcich voľbách, sa Ivan Korčok vyjadril, že zváži svoju kandidatúru na prezidenta. Napokon 30. augusta 2023 oznámil, že bude kandidovať za prezidenta. Očakáva sa, že dostane podporu od strany Sloboda a Solidarita, ktorá ho nominovala na post ministra zahraničných vecí, ako aj strany Progresívneho Slovenska, ktorá zasa nominovala Zuzana Čaputovú ako kandidátku na prezidentku.

Referencie

Iné projekty

Externé odkazy 
 Oficiálny web
 Spravodajstvo týkajúce sa Ivana Korčoka na portáli Teraz.sk TASR
 Spravodajstvo týkajúce sa Ivana Korčoka na portáli agentúry SITA

Osobnosti z Banskej Bystrice
Slovenskí diplomati
Slovenskí politici
Veľvyslanci Slovenska v USA
Veľvyslanci Slovenska v Nemecku
Štátni tajomníci Ministerstva zahraničných vecí a európskych záležitostí Slovenskej republiky
Ministri zahraničných vecí a európskych záležitostí Slovenskej republiky
Kandidáti na prezidenta Slovenskej republiky (2024)
Absolventi Inštitútu medzinárodných vzťahov Univerzity Komenského v Bratislave
Absolventi Ekonomickej univerzity v Bratislave